《北山写怀》
明代·黎玉书

一从君别后，蒲草坐高幢。响梵钟敲梦，栖禅云到窗。

浓烟吞远岫，浅水接轻艭。月色裁眉叠，灯花吐眼双。

骚场分玉楮，曲部倒银缸。衣钵身閒住，旗枪舌战降。

城深迷故苑，岸曲泻奔泷。僧影看癯鹤，花关吠小尨。

吟中怀赤帜，句里话澄江。鸟篆镂苔璧，龙精触石矼。

竹枝翻旧曲，杨柳入新腔。几度寻幽侣，其如隔海邦。

作者简介：黎玉书，字绂臣。番禺人。淳先长子。诸生。著有《雪窗集》。事见清陈恭尹《番禺黎氏存诗汇选》卷一。